Pracovný dokument útvarov Komisie - Príloha k dokumentu oznámenie Komisie Európskemu parlamentu, Rade a Európskemu hospodárskemu a sociálnemu výboru a Výboru regiónov priebežnom hodnotení šiesteho environmentálneho akčného programu - Zhrnutie hodnotenia vplyvu {KOM(2007) 225 v konečnom znení} {SEK(2007) 546} /* SEK/2007/0547 */





[pic] | KOMISIA EURÓPSKYCH SPOLOČENSTIEV | Brusel, 30.4.2007 SEK(2007) 547 PRACOVNÝ DOKUMENT ÚTVAROV KOMISIE Príloha k dokumentu OZNÁMENIE KOMISIE EURÓPSKEMU PARLAMENTU, RADE A EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV priebežnom hodnotení šiesteho environmentálneho akčného programu ZHRNUTIE HODNOTENIA VPLYVU {KOM(2007) 225 v konečnom znení}{SEK(2007) 546} ZHRNUTIE TOTO HODNOTENIE VPLYVU SA PRIKLADÁ K OZNÁMENIU KOMISIE O PRIEBEžNOM HODNOTENÍ šIESTEHO ENVIRONMENTÁLNEHO AKčNÉHO PROGRAMU SPOLOčENSTVA (6. EAP). 6. EAP, ktorý má platnosť 10 rokov, predstavuje rámec pre vytváranie politiky EÚ v oblasti životného prostredia od roku 2002. Od doby, keď sa začal realizovať, sa podniklo množstvo krokov a začal sa implementačný proces. V prípade väčšiny opatrení nie je však ešte možné pozorovať výsledky, pretože zmeny životného prostredia, ktoré vyplývajú z vykonávaných opatrení, sa dajú sledovať len po určitom čase, čo je základnou vlastnosťou politiky životného prostredia. Priebežné hodnotenie 6. EAP má spĺňať dva ciele: (i) zaistiť, že sa počas zvyšnej doby trvania 6. EAP (do roku 2012) bude uplatňovať rámec Spoločenstva pre opatrenia, ktorý pomôže riešiť hlavné problémy a priority životného prostredia a (ii) zaistiť, že počas zvyšnej doby trvania 6. EAP bude riešenie problémov životného prostredia založené na iniciatívach vyplývajúcich z rámca opatrení Spoločenstva, spôsobom efektívnym a účinným a v súlade s politikami a stratégiami EÚ, akými sú napríklad obnovená stratégia trvalo udržateľného rozvoja a politika Komisie, ktorá je zameraná na lepšiu právnu úpravu. Na základe hodnotenia vplyvu sa posudzujú tri hlavné oblasti politiky v rámci priebežného hodnotenia 6. EAP, ktoré ju posúvajú smerom vpred. Po prvé je to súčasný stav životného prostredia. Po druhé je to politický kontext, v rámci ktorého sa rozvíja európska politika životného prostredia. Po tretie ide o určenie hlbších problémov na základe hodnotenia doterajšieho pokroku. Na základe hodnotenia súčasného stavu životného prostredia sa dokazuje, že celkové emisie skleníkových plynov sa neustále zvyšujú, a že zmeny počasia spojené so zmenou klímy majú vážne hospodárske následky. Úbytok biodiverzity pokračuje znepokojivým tempom. Znečistenie ovzdušia každoročne poškodzuje zdravie stoviek tisícov Európanov. Narastajúce znehodnocovanie pôdy v celej EÚ má nepriaznivé účinky na ľudské zdravie, ekosystémy, zmenu klímy a v neposlednom rade aj na hospodársky potenciál a kvalitu života. Súčasné modely výroby a spotreby v EÚ nie sú vo všeobecnosti trvalo udržateľné. Prírodné zdroje sa míňajú rýchlejšie, ako je ich možné obnoviť. EÚ sa nedarí dosiahnuť cieľ oddeliť hospodársky rast od nepriaznivých vplyvov, ktoré pramenia z využívania prírodných zdrojov: ak sa v Európe udrží doterajší spôsob využívania zdrojov, stav životného prostredia sa bude naďalej zhoršovať a vyčerpávanie prírodných zdrojov bude pokračovať nezmenšenou silou. Politický kontext pre rámec opatrení Spoločenstva v oblasti životného prostredia určuje okrem iného aj stratégia EÚ pre trvalo udržateľný rozvoj, Lisabonská stratégia a politika Komisie, ktorá je zameraná na lepšiu právnu úpravu. 6. EAP predstavuje základ environmentálneho aspektu stratégie EÚ pre trvalo udržateľný rozvoj (ďalej len „SDS EÚ“) a Lisabonská stratégia značnou mierou prispieva k napĺňaniu hlavného cieľa, aby bol trvalo udržateľný rozvoj zameraný v prvom rade na kroky a opatrenia, na základe ktorých je možné dosiahnuť hospodársky rast, zvýšiť konkurencieschopnosť a podporiť vytváranie pracovných miest. V SDS EÚ sa uvádza, že „opatrenia navrhnuté a prijaté v prospech životného prostredia by mali byť v súlade s cieľmi sociálneho a hospodárskeho aspektu trvalo udržateľného rozvoja a naopak“. V roku 2005 Komisia predložila oznámenie „Lepšia právna úprava rastu a zamestnanosti v Európskej únií“, ktoré je založené na iniciatíve Komisie z roku 2002 pre lepšiu právnu úpravu. Táto iniciatíva „posilňuje spôsob, ktorým sa na základe lepšej právnej úpravy prispieva k dosahovaniu rastu a vytváraniu pracovných miest a zároveň sa zohľadňujú aj sociálne a environmentálne ciele a výhody pre občanov a vnútroštátne správne orgány, pokiaľ ide o zlepšenie riadenia“. Európsky parlament a Rada 18. decembra 2006 prijali siedmy rámcový program (ďalej len „7. RP“) Európskeho spoločenstva v oblasti výskumu, technologického rozvoja a demonštračných činností na obdobie rokov 2007 až 2013. Prostredníctvom 7. RP sa umožní realizovať výskum, ktorým sa posilní 6. EAP v rôznych oblastiach životného prostredia, vrátane zmeny klímy, udržateľného riadenia prírodných a človekom vytvorených zdrojov, biodiverzity a environmentálnych technológií. Aj keď od dátumu jeho prijatia uplynuli štyri roky, je stále príliš skoro na to, aby bolo možné pozorovať podstatné výsledky, ktoré vyplývajú z opatrení prijatých v rámci 6. EAP. V hodnotení vplyvu sa odhaľujú tri konkrétne základné problémy, ktoré by mohli ohroziť efektívne a účinné plnenie cieľov 6. EAP počas nasledujúceho obdobia: - slabá integrácia politík - súčasná nedostatočná implementácia a - nedostatočná medzinárodná spolupráca. Na základe hodnotenia vplyvu sa pre priebežné hodnotenie 6. EAP určili tri možnosti : - ďalšie pokračovanie bez zmien. V tomto prípade by Komisia zachovala 6. EAP ako rámec pre vytváranie politiky životného prostredia do roku 2012. Táto možnosť by nevyžadovala žiadnu zmenu právnej úpravy. Počas zvyšnej doby trvania 6. EAP by Komisia predložila iniciatívy s cieľom ďalšej implementácie 6. EAP. V týchto iniciatívach by boli napríklad zahrnuté opatrenia, ktorých cieľom je zaistiť implementáciu siedmych tematických stratégií, splnenie medzinárodných záväzkov podľa Kjótskeho protokolu, implementáciu oznámenia Spoločenstva o biodiverzite, prehodnotenie legislatívneho rámca pre priemyselné emisie, implementáciu právnych noriem REACH (registrácia, hodnotenie a povoľovanie chemických látok) a prepracovanie smernice o integrovanej prevencii a kontrole znečisťovania životného prostredia (IPPC); - možnosť, pri ktorej by sa 6. EAP zachoval ako rámec pre vytváranie politiky životného prostredia v budúcnosti, ale osobitná pozornosť by sa venovala určitým aspektom s cieľom „zaistiť, že sa na naplnenie environmentálnych cieľov, ktoré by mali byť zamerané na dosahovanie výsledkov v oblasti životného prostredia, budú využívať najúčinnejšie a najvhodnejšie dostupné prostriedky“, ako sa uvádza v článku 2 ods. 3 šiesteho EAP. V rámci tejto možnosti by sa 6. EAP implementoval v nezmenenej podobe, ale zvýšená pozornosť by sa venovala užšej medzinárodnej spolupráci, zdokonalenej integrácií politík, posilneniu princípov lepšej právnej úpravy pri tvorbe nových právnych predpisov a pri zmenách a doplneniach tých súčasných; a zlepšenej implementácií a informovanosti; a - scenár, podľa ktorého by sa vytvoril nový rámec Spoločenstva pre opatrenia. Tento nový akčný program Spoločenstva by poskytol nový rámec Spoločenstva pre opatrenia s cieľom riešiť tie problémy životného prostredia, ktoré v súčasnosti nie sú súčasťou 6. EAP na obdobie do roku 2012. Budúce iniciatívy v oblasti európskej politiky životného prostredia sa budú zakladať na tomto novom rámci Spoločenstva pre opatrenia. Z dôvodov účinnosti, efektívnosti a vzájomného súladu Komisia uprednostňuje druhú možnosť. Monitorovanie a hodnotenie sú nevyhnutnými nástrojmi na posúdenie pokroku pri implementácií 6. EAP. Na základe nepretržitej a cielenej kontroly a hodnotenia ukazovateľov predloží Komisia obsiahlejšiu správu pri konečnom hodnotení implementácie 6. EAP ku koncu jeho trvania v roku 2012.